MULTIMEDIJALNI CODECI


Autor: Ermina Islamović


Rezime: U ovom radu govorit ćemo o multimedijalnim codecima, njihovoj definiciji, različitim vrstama multimedijalnih codeca i njihovom značaju. Ukratko ćemo se dotaći i historijskog razvoja istih, te ćemo navesti nekoliko najznačajnijih codeca.

UVOD


Živimo u modernom svijetu gdje se živi brzo i gdje je vrijednost pravih informacija neizmjerljiva. Do potrebnih informacija možemo doći na više načina, kao npr. čitajući novine, slušajući radio ili putem televizora ili računara, pa čak, u zadnje vrijeme, i uz pomoć mobitela. Dolazak do informacija nije isti, te zbog toga današnji čovjek u većini slučajeva preferira da željene informacije dobije putem televizora ili preko interneta, gledajući neki video sadržaj.  

Kada bi razmišljali zašto čovjek preferira takav način prikupljanja informacija, mogli bi reći da je to zato, što na takav način čovjek dobija potpunu sliku i veći lični ugođaj prilikom tog procesa. I dok čovjek tako gleda televiziju, on uopšte ne razmišlja o komplikovanom procesu koji mora biti uložen da bi taj digitalni multimedijalni signal stigao do njega, a bitnu ulogu u svemu tome imaju baš multimedijalni codeci.

DEFINICIJA CODECA


Kada bi definisali codec, mogli bi reći da je to uređaj ili računarski program koji je sposoban za kodiranje ili dekodiranje digitalnog toka podataka ili signala. Sama riječ codec dolazi od kombinacije riječi coder-decoder.

Ono šta codec u stvari radi, jeste da kodira tok podataka ili signal za transmisiju, pohranu ili enkripciju, ili ga dekodira u svrhu reprodukcije ili obrade. Codeci se najviše koriste za protok multimedijalnih zapisa i prilikom upotrebe softvera za obradu video zapisa. Npr. konverter iz analognog u digitalni signal koji se nalazi unutar video kamera, konvertuje analogni signal u digitalni, koji zatim prolazi kroz video kompresor te se sprema za digitalni prenos podataka ili pohranu. Nakon toga, uređaj koji prima signal, provlači signal kroz video dekompresor, te kroz konverter digitalnog signala u analogni, da bi se na kraju signal mogao prikazati na analognom displeju. 

Ukoliko bi morali na drugačiji, jednostavniji način reći koja je svrha codeca, mogli bi reći da codec omogućava čitanje i pohranu audio i video fajlova, obično u cilju boljeg iskorištavanja slobodnog prostora u memoriji računara. Samim tim, svi codeci prave odnos između količine kompresije i kvaliteta dobivenog tom kompresijom. Ukoliko je stepen kompresije prevelik, kvalitet krajnjeg proizvoda će biti veoma nizak i obrnuto.

Što se tiče samog broja codeca, ima ih na hiljade, kako audio, tako i video codeca. Njihova cijena varira od besplatnih, pa do onih koji koštaju nekoliko stotina dolara. Problem vezan za njihov veliki broj jeste taj što postoji mogućnost stvaranja problema radi kompatibilnosti codeca sa modernim aplikacijama.


HISTORIJAT MULTIMEDIJALNIH CODECA


Iako se počeci codeca javljaju još tokom 1960-tih godina, njihov procvat, ako bi mogli tako reći, počinje tek tokom 1980-tih godina. Tada dolazi do pojave video codeca pod nazivom COST211, koji je bio baziran na DPCM (diferencijalnoj modulaciji pulsnog koda, koja se još uvijek koristi za kreiranje CD audio fajlova, npr. PCM/.wav fajlovi) i koji je tih godina standardiziran od strane CCITT (Comite Consultatif Internationale de Telegraphie et Telephonie – Internacionalni Konsultativni Komitet za Telegrafiju i Telefoniju) pod H.120 standardom. Iako je imao dobru prostornu rezoluciju, COST211 codec je imao veoma loš kvalitet. 

Naime, otkriće koje je ubrzo usljedilo dovelo je do pojave takozvanih „block-based“ codeca, tj. codeca baziranih na blokovima. U cilju poboljšanja kvaliteta slike, naučnici su zaključili da se za kodiranje pojedinačnog piksela, nije smjelo koristiti više od jednog bita. To je bilo moguće samo ukoliko je skupina piksela, tj. blok, bila kodirana zajedno. Kasnih '80-tih godina dolazi do pojave novog standarda pod nazivom H.261, koji je pokazivao značajno poboljšanje kvaliteta slike u odnosu na H.120.

Ranih 1990-tih godina, MPEG (Motion Picture Experts Group) počela je istraživati tehnike kodiranja koje bi se mogle primjeniti prilikom pohrane video zapisa. Cilj je bio da se razvije video codec koji je sposoban kompresovati video zapise poput filmova na hard disk računara, te da može biti u rangu VHS kvaliteta. Ono šta je usljedilo jeste da je kroz istraživanja na H.261 standardu, došlo do pojave novog, MPEG-1 codeca, koji je bio sposoban za ispunjenje tog zadatka.

MPEG-1 je bio originalno optimiziran za tipične upotrebe koristeći video od 25 fps u Evropskom formatu i 29.9 fps u Sjeverno Američkom formatu, u rangu od 1.2 do 1.5 Mbits/s koji se mogao porediti sa kvalitetom slike koji se mogao dobiti preko kućnog video rekordera. Njegov nasljednik, MPEG-2 je sposoban za rad između 4-9 Mbits/s, te je u trenutku svog stupanja na scenu, imao značajan efekat na digitalnu kablovsku televiziju, DVD zapise i sl. 


VRSTE CODECA


Kada govorimo o multimedijalnim codecima, možemo ih podjeliti na dvije vrste: audio i video codece. Iako su jedni zaduženi za kompresiju audio fajlova, a drugi za kompresiju video fajlova, njihov zadatak je u biti isti.

Audio codec je uređaj ili računarski program koji služi za kodiranje ili dekodiranje digitalnog toka audio podataka. Softverski audio codec koristi algoritam koji vrši kompresiju i dekompresiju digitalnog audio podatka u zadani audio format. Cilj tog algoritma jeste da predstavi audio signal sa minimalnim brojem bita dok u isto vrijeme nastoji da zadrži kvalitet. Ovaj postupak, kao i kod video zapisa, ima cilj da smanji propusnost i prostor koji je potreban za prenos pohranjenog audio zapisa. Jedan od najpoznatijih audio codeca jeste MP3.

Video codec, isto kao i audio codec jeste uređaj ili računarski program koji služi za kodiranje ili dekodiranje, ali ovaj put, digitalnog video zapisa. Digitalni video codeci se obično nalaze unutar DVD sistema, video CD sistema, sistemima za prenos televizijskog programa, različitim digitalnim uređajima i softverima sa mogućnošću video snimanja ili reprodukcije. Pojavom online video materijala, koji je kodiran putem različitih codeca, došlo je i do pojave „codec packova“, koji su u biti unaprijed sakupljeni skup najčešće korištenih codeca. Neki od najpoznatijih video codeca su H.262/MGEP-2 i H.264/MPEG-4.

NAJPOZNATIJI MULTIMEDIJALNI CODECI


Kako smo već spomenuli da se codeci dijele na audio i video, te naveli neke od najpoznatijih codeca, u narednom dijelu ovog rada, ukratko ćemo opisati spomenute codece. 

MP3 ili MPEG-1 ili MPEG-2 Audio Layer III – format za kodiranje digitalnog audio zapisa, koji koristi vrstu lossy kompresije podataka. MP3 je čest audio format u potrošačkoj audio industriji, te je ujedno i standard za digitalnu audio kompresiju namjenjenu za prenos i reprodukciju muzike na većini digitalnih audio plejera. Standard za kodiranje MP3 formata iznosi 128 kbps ili 128.000 bit u sekundi.

MPEG-2 ili H.262 – standardni codec za kodiranje pokretnih slika i povezanih audio informacija. MPEG-2 u svom radu koristi lossy video kompresiju i lossy kompresiju audio podataka, što dozvoljava pohranu i prenos video zapisa koristeći tehnologiju koja je trenutno dostupna. Najviše se koristi kao format za signal digitalne televizije koja se prenosi putem zemaljskih mreža, kablovskih mreža i satelitskih tv sistema. 

MPEG-4 ili H.264 – codec koji se koristi za kompresiju audiovizualnih (AV) digitalnih podataka. U upotrebu je stavljen 1998. godine, kada je postavljen za standard za grupu audio i video formata za kodiranje. MPEG-4 se upotrebljava za kompresiju AV podataka za upotrebu putem interneta i CD distribuciju, kao i za glasovne i televizijske upotrebe. Na primjeru iznad možemo vidjeti u koju svrhu se koristi koja vrsta MPEG codeca:

· MPEG-1 – video CD
· MPEG-2 – DVD video (digitalni zvuk i video), digitalni televizijski signal (zemaljska mreža), digitalni televizijski signal putem satelita
· MPEG-4 - digitalni televizijski signal putem satelita



KVALITET KOMPRESIJE


Već smo ranije u ovom radu spomenuli da codeci rade na principu kodiranja, tj. kompresije digitalnog toga podataka. Kada govorimo o samoj kompresiji, možemo reći da postoje dva tipa kvaliteta kompresije: lossy i lossless.

Lossy kompresija je način kodiranja podataka na način koji uključuje kompresovanje podataka tako što odbacuje neke dijelove samog podatka. Često se ne može razlikovati od originalne nekompresovane verzije zvuka ili slike, naravno sve u zavisnosti od codeca koji se koriste. Da bi korisnik uočio razliku između dvije verzije podatka, potrebno je da se odbaci značajna količina podataka da bi degradacija bila primjetna. Lossy kompresija se najčešće koristi za kompresovanje multimedijalnih podataka poput zvuka, videa i slika. Na primjeru ispod, vidimo rezultat kompresovanja koristeći lossy kompresiju, gdje je kvalitet prve slike 80%, druge 50% i treće 10% u odnosu na original.

Lossless kompresija je vrsta kompresije koja omogućava potpunu rekonstrukciju originalnih podataka iz kompresovanih podataka, dok lossy kompresija, kao što smo naveli ranije, vrši rekonstrukciju samo određenog dijela podataka. Lossless kompresija se koristi najčešće u slučajevima kada je važno da originalni podaci i dekompresovani podaci budu identični, poput tekstualnih dokumenata, izvornog koda ili pokretačkih programa. Lossless kompresija se također može koristiti za kompresiju i slika, jer neki formati poput PNG ili GIF, koriste samo lossless kompresiju. Kad je riječ o audio formatima, lossless kompresija se koristi najviše kad se radi o arhiviranju ili u cilju produkcije.

TEHNIČKE SPECIFIKACIJE ODREĐENIH CODECA


AUDIO CODECI:
	Codec
	Algoritam
	Radna frekvencija
	Bit rate
	Kašnjenje
	CBR
	VBR
	Stereo
	Broj kanala

	AAC
	MDCT, AAC-HE
	8–192 kHz
	8–529 kbit/s
	20–405 ms
	Da
	Da
	Da
	Da, do 48 kanala

	AC3
	MDCT
	32, 44.1, 46 kHz
	32-640 kbit/s
	40.6 ms
	Da
	Ne
	Da
	Da, do 6 kanala

	MP3
	MDCT, hibridni podband
	8, 11.025, 12, 16, 22.05, 24, 32, 44.1, 48 kHz
	8, 16, 24, 32, 40, 48, 56, 64, 80, 96, 112, 128, 144, 160, 192, 224, 256, 320 kbit/s

	>100 ms
	Da
	Da
	Da
	Ne

	MPEG-1 Audio Layer II (MP2)
	podband
	32, 44.1, 48 kHz
	32, 48, 56, 64, 80, 96, 112, 128, 160, 192, 224, 256, 320, 384 kbit/s
	
	Da
	Da
	Da
	Ne

	MPEG-2 Audio Layer II (MP2)
	podband
	12, 22.05, 24 kHz
	8, 16, 24, 32, 40, 48, 56, 64, 80, 96, 112, 128, 144, 160 kbit/s
	
	Da
	Da
	Da
	Da, do 5 kanala


	RealAudio
	MDCT
	Varira
	Varira
	Varira
	Da
	Da
	Da
	Da, do 6 kanala

	Vorbis (Ogg)
	MDCT
	1 Hz – 200 kHz
	Varira
	>100 ms
	Da/ABR
	Da
	Da
	Da, do 255 kanala

	Windows Media Audio Standard
	MDCT
	8, 11.025, 16, 22.05, 32, 44.1, 48 kHz
	8-768 kbit/s
	>100 ms
	Da
	Da
	Da
	Ne





VIDEO CODECI:
	Codec
	Brzina prenosa Mb/s
	Gubici
	Prostorno kompres.
	Vremensko kompres.
	Veličina frejma
	Broj poluslika
	Poseban hardver
	Kvalitet

	Cinepak
	0.1-4
	Da
	Da
	Da
	160x120-640x480
	8-30
	Ne
	Dobar

	MPEG-1
	1.5
	Da
	Da
	Da
	352x240
	30
	Da
	Dobar

	MPEG-2
	1.5-100
	Da
	Da
	Da
	720x480
	60
	Da
	Vrlo dobar

	Fractal
	0.1-4
	Da
	Da
	Da
	160x120-640x480
	8-30
	Da
	Dobar

	Digital Betacam
	135
	Da
	Da
	Ne
	720x480
	60
	Da
	Odličan

	CCIR 601
	270
	Ne
	Ne
	Ne
	720x480
	60
	Da
	Izuzetan





ZAKLJUČAK


Kroz ovaj rad smo objasnili definiciju codeca, naveli načine kompresije, te vrste i neke od najpoznatijih codeca. Codeci, iako se u prvi mah čine ne bitnim, nam olakšavaju praćenje multimedijalnih zapisa. Bez codeca ne bismo imali razvijen protok medija, jer su oni potrebni i prilikom snimanja nekog sadržaja, njegove obrade te krajnjeg kodiranja. Bilo da se radi o audio zapisu ili video zapisu, codeci su bitni za njegovo postojanje, jer u krajnjem slučaju, codeci omogućavaju današnjim računarima da se nose sa zahtjevima koji su potrebni za prenos multimedijalnih sadržaja. 

